༄༅། །གསང་སྤྱོད་མཁའ་འགྲོའི་སྙན་བརྒྱུད་ཀྱི་བསྙེན་པ་སོགས་ཀྱི་ཟིན་ཐོ་བཞུགས་སོ། །

༄༅། །ན་མོ་གུ་རུ་ཌཱ་ཀི་ནཱི་ཡེ། ཐོག་མར་སྐུ་ཕག་མོའི་བསྙན་པ་ནི། བྲིས་སྐུ་སོགས་ཀྱི་མདུན་འབུལ་གཏོར་དང་ཉེར་སྤྱོད་བཤམ། སྔོན་འགྲོ་སྤྱི་ལྟར་ལ། དངོས་
གཞིར་སྐྱབས་སེམས་ཚོགས་བསགས་ནས་བཟླས་པའི་བར། བཟླས་པ་གྲོལ་ཁར་གཏོར་མ་གཉིས་འབུལ། དེ་ནས་འོད་གསལ་དུ་བསྡུ་ལྡང་བསྔོ་ཤིས་སོགས་བྱ།
དེ་ལྟ་བུས་ཨོཾ་ཨཱཿཧཱུྃ་སོགས་འབུམ་ཕྲག་དང་། ཧ་རི་ནི་ས་ཁྲི་བཞི་བཟླའོ། །བསྙེན་པ་གྲོལ་ཁར་ཕྱི་རོལ་མཆོད་པ་ཞག་ཤས་གྲུབ་ན་ལེགས། གསུང་ཕཊ྄་བསྙེན་ཉིན་
ཞག་རེར་ཐུན་དྲུག་གི་ཐུན་རེ་བཞིན་ཆོག་བསྒྲིགས་ལྟར་བླ་མ་མ་གཅིག་རང་ལ་བསྟིམ། མཉམ་པར་བཞག་པའི་བར་དཀྱུས་བཞིན། ལུས་གནད་བཅས། དུག་

༄༅། །གསུམ་རླུང་འབུད་དམིགས་པ་བཅས་དམིགས་རྫོང་ནང་བཞིན། ཕཊ་སྐོར་ལྔ་འཕོ་རྒྱབ། དམིགས་རྫོང་ནས། ནམ་མཁའ་ཤིན་ཏུ་དྭངས་པའི་ངོས་ནས་སྤྲིན་
དཀར་པོ་ཏོལ་སྐྱེས་སུ་བྱུང་བ་ལྟར། ཞེས་པ་ནས། ཨོཾ་ཨཱཿཧཱུྃ། ལན་གསུམ་བར་དཀར་འགྱེད་བཞིན། འདི་གའི་བསྙེན་ཐབས་ནང་ནས་ཐུགས་ཀ་ནས་སྤྲོས་པའི་
ལས་བྱེད་མཁའ་འགྲོ་མ་བསམ་གྱིས་མི་ཁྱབ་པས་འཁོར་འདས་ཀྱི་མགྲོན་སོ་སོར་བདུད་རྩི་འབུལ་པའི་ཕཊ྄་རེ་དང་འཛིན་པ་གཅོད་པའི་ཕཊ྄་རེ་ཟུང་བསྡེབ། གྲངས་
བཟུང་བ་བརྒྱ་རྩ་གཅིག །ཐུན་རེ་སོང་རྗེས། ཆོས་རྣམས་ཐམས་ཅད་རྒྱུ་ལས་བྱུང་། །སོགས་བསྔོ་སྨོན་ཆོག་ཁྲིགས་ལྟར། ཞག་བདུན་ལ་ཐུན་ཞེ་གཉིས་བྱ། ཕཊ྄་

སྒྲུབ་ནི་ཕཊ྄་ཆོས་ནང་བཞིན་ཐུན་གཅིག་གོ །ཐུགས་ཡུམ་ཆེན་མོའི་བསྙེན་པར། སྟེགས་བུའི་ཁར་འབུལ་གཏོར་དཀར་ཟླུམ་པད་འདབ་བཞི་པ་བཤམ། ཉམས་ལེན་དངོས་བསྙེན་ཐབས་བཞིན་ལ།
ཨོཾ་ཨཱཿཧཱུྃ་སོགས་འབུམ་ཕྲག་བདུན་ནམ་གཅིག །ཐུན་ཐམས་ཅད་མཐར་མཆོད་བསྟོད་དང་། དབྱངས་གསལ་ཚར་གསུམ། ཡིག་བརྒྱ་༣། མཆོད་བསྟོད། ཨ་བརྒྱ་རྩ། བསྔོ་སྨོན་སོགས་བྱ།
གཏོར་མ་འབུལ། སྲོད་ཐུན་གྱི་མཇུག་ཏུ་ཤེར་སྙིང་བདུད་བཟློག་བཅས་ཚར་གསུམ་རེ་བྱའོ། །ཡོན་ཏན་མཁའ་འགྲོ་སྡེ་ལྔའི་བསྙེན་པར་ཟླུམ་གཏོར་པད་རྙིང་མ་དབུས་སུ་དཀར་པོ་ཆེ་བ། ཤར་སྔོ།
ལྷོ་སེར། ནུབ་དམར། བྱང་ལྗང་། ཐེབ་ཀྱུས་བསྐོར་བ་དང་ཉེར་སྤྱོད་སོགས་བཤམ། སྒྲུབ་ཐབས་དངོས་གཞི་བསྙེན་ཐབས་ལྟར་ལ། རིགས་ལྔའི་བསྙེན་པ་རེ་རེ་ནས་འབུམ་ཕྲག་རེ་བཟླ། གཏོར་
བསྔོ་བྱིན་རླབས་ནམ་མཁའ་སྒོ་འབྱེད་ལྟར་བྱ། འོད་གསལ་དུ་བསྡུ་ལྡང་དང་བསྔོ་སྨོན་སོགས་དཀྱུས་འགྲེའོ། །ཕྲིན་ལས་ཆོས་བདག་ཕག་ཞལ་ཅན་གྱི་བསྙེན་པར། གཏོར་མ་ཆོས་འབྱུང་བསྣོལ་མའི་
སྟེང་དམར་གཏོར་ཟུར་གསུམ་རྩེ་མོར་ཕག་ཞལ་མཚན་པ་རྒྱན་ལྡན་བཤམ། དངོས་གཞི་ཐུན་བཞི་པ་ནས་མགོ་བརྩམས། ཉིན་ཞག་རེར་ཐུན་དྲུག་གི་ས་བཅད་ཙམ་ལས་ཐུན་མཚམས་ཆེར་མེད་པར་རྩེ་

༄༅། །གཅིག་ཏུ་འབད། གཏོར་བསྔོ་ཚར་རེ་ནམ་ཕྱེད་ཀྱི་ཐུན་མཐར་བཏང་། གཏོར་མགྲོན་མི་བསྡུ་བར་བཀྲ་ལམ་མེར་བཞུགས་པར་བསམ། སྔགས་འབུམ་ཕྲག་གཅིག་ཁ་སྐོང་བཅས། དེ་རྗེས་
ཀླུ་འདུལ་སྔགས། ནཱ་ག་དུ་སོགས་འབུམ་ཕྲག་གཅིག་གྲུབ་ན་ལེགས་སོ། །དེའང་ཟབ་ལམ་འདིའི་ཉམས་ལེན་ཚུལ་བཞིན་བྱེད་ན། ཐུན་མོང་དང་ཐུན་མོང་མ་ཡིན་པའི་སྔོན་འགྲོས་རྒྱུད་སྦྱངས། ཡུམ་
ཆེན་མོའི་བསྙེན་པ། ཕཊ྄་བསྙེན་ཕག་མོ་རྣམས་རིམ་བཞིན་བཏང་རྗེས། རྫོགས་རིམ་རྡོ་རྗེ་གསུམ་གྱི་ཉམས་ལེན་ལ་གནད་དུ་བསྣུན། ཆོས་བདག་གི་བསྙེན་པ་བྱ། དྲོད་ཅུང་ཟད་ཐོབ་པ་ན། ཆུ་
མིག་བརྒྱ་རྩ་དང་གཉན་ཁྲོད་འགྲིམ་པ་སོགས་ཀྱིས་རྟོགས་པ་བོགས་དབྱུང་སྟེ། མཁའ་འགྲོ་སྡེ་ལྔའི་བསྙེན་པ་མཐར་ཕྱིན་པས་ལས་ཚོགས་རབ་འབྱམས་ཀྱིས་རང་གཞན་གྱི་དོན་སྒྲུབ་པ་སོགས་ལ་འབད་
ཅིང་༑ རྣམ་པ་ཀུན་ཏུ་ཟུང་འཇུག་བརྒྱུད་པ་བཞི་ལྡན་སྙིང་པོ་དོན་གྱི་མན་ངག་ཕྱག་རྒྱ་ཆེན་པོའི་ཉམས་ལེན་ལས་མ་གཡོས་བཞིན། མཆོག་དང་ཐུན་མོང་གི་དངོས་གྲུབ་སྒྲུབ་པའི་མངོན་རྟོགས་རྣམས་
ཚུལ་བཞིན་དུ་ཉམས་སུ་བསྟར་བ་ནི་རྗེ་གྲུབ་ཐོབ་ཆེན་པོ་ནས་མཆོག་གཟིགས་ཀྱི་བརྒྱུད་པ་བར་མ་ཆད་པར་བྱོན་པའི་དམ་པ་རྣམས་ཀྱི་བཞེད་སྲོལ་བླ་ན་མེད་པའོ། །ཞེས་པའང་མཉྫུ་གྷོ་ཥས་བརྗེད་བྱང་

དུ་བྲིས་པ་དགེ། །མངྒ་ལཾ་བྷ་བ་ཏུ།། །།